KOMISIJOS SPRENDIMAS
2006 m. spalio 25 d.
panaikinantis Sprendimą 2004/262/EB dėl registruotų arklių įvežimo iš Pietų Afrikos tam tikrų apsaugos priemonių
(pranešta dokumentu Nr. C(2006) 5020)
(Tekstas svarbus EEE)
(2006/724/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
kadangi:
(1)
Laikinas leidimas importuoti registruotus arklius iš Pietų Afrikos buvo suteiktas 2004 m. sausio 6 d. Komisijos sprendimu 2004/211/EB, nustatančiu trečiųjų šalių ir jų teritorijos dalių, iš kurių valstybės narės leidžia importuoti gyvus arklinių šeimos gyvūnus ir arklių rūšių spermą, kiaušialąstes ir embrionus, sąrašą ir iš dalies pakeičiančiu Sprendimus 93/195/EEB ir 94/63/EB (2), jei buvo laikomasi tam tikrų sąlygų.
(2)
2004 m. kovo 17 m. Komisijos sprendimas 2004/262/EB dėl registruotų arklių įvežimo iš Pietų Afrikos tam tikrų apsaugos priemonių (3) buvo priimtas dėl afrikinės arklių ligos protrūkių vakarų Gerosios Vilties kyšulio provincijos afrikinės arklių ligos stebėjimo zonoje.
(3)
2005 m. kovo mėn. Komisija atliko veterinarinį gyvūnų sveikatos patikrinimą Pietų Afrikoje, įskaitant visų pirma Gerosios vilties kyšulį, siekdama įvertinti priemones, kurių buvo imtasi dėl afrikinės arklių ligos protrūkių. Nuo 2004 m. kovo 28 d. nebuvo nustatyta tolesnių užsikrėtimo šia liga atvejų.
(4)
Pietų Afrika informavo Komisiją apie patenkinamus ligai neatsparių gyvūnų tyrimo, kuris buvo atliktas siekiant įsitikinti, kad toje teritorijoje viruso nėra, rezultatus.
(5)
Todėl nebereikia taikyti apsaugos priemonių, todėl Sprendimas 2004/262/EB turėtų būti panaikintas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2004/262/EB panaikinamas.
2 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Jos nedelsdamos apie tas priemones praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. spalio 25 d.